**„ŠKOLA, KTORÁ NÁS BAVÍ, ŠKOLA, V KTOREJ SME RADI“**

Už z názvu školského vzdelávacie programu je zrejmé, že našim hlavným cieľom a poslaním je zo školy vytvoriť miesto, kde sa všetci žiaci cítia dobre a bezpečne, kde sa radi vracajú a nachádzajú porozumenie a podporu. Škola, kde sa uznávajú skutočné hodnoty, kde má každý možnosť zažiť úspech a radosť z vlastného napredovania, zaručuje pokojnú a podpornú klímu, nevyhnutnú pre zdravý vývoj a osobnostný rast každého dieťaťa. Len v takejto škole je možné dosahovať aj výborné vzdelávacie výsledky.

Naša škola má predpoklady takéto prostredie vytvoriť, pretože:

* **pedagogický zbor** tvorí tím zamestnancov zabezpečujúcich 100% odbornosť vyučovania,
* motivujeme žiakov k získavaniu rozširujúcich vedomostí prípravou a **zapájaním sa do predmetových olympiád, umeleckých a športových súťaží,**
* **podporný tím odborných zamestnancov** v zložení *školský špeciálny pedagóg, školský psychológ, sociálny pedagóg a asistenti učiteľa* poskytuje pomoc, poradenstvo a individuálnu starostlivosť žiakom aj rodičom, ktorí to potrebujú,
* **priestorové podmienky školy** sú nadštandardné; využívame dobre vybavené odborné učebne fyziky, chémie, biológie, cudzích jazykov, žiacke dielne, knižnicu, herňu ŠKD a telocvične,
* pre oddych a vyučovanie slúžia **relaxačné** kútiky na chodbách školy,
* o voľný čas detí sa stará tím skúsených vychovávateliek ŠKD **s bohatou ponukou voľnočasových aktivít,**
* **ponuka krúžkov** na základe individuálneho záujmu žiakovzabezpečuje ďalší rozvoj talentu a zmysluplné využívanie voľného času,
* **na** **vyučovanie** **telesnej** **výchovy**, ale aj tréningy športových klubov slúži priestranný športový areál, v ktorom práve prebieha kompletná rekonštrukcia,

***Školské kurikulum*** spracované v školskom vzdelávacom programe poskytuje kvalitný a pestrý vzdelávací program, ktorý pokryje potreby a záujmy aj tých najnáročnejších zákazníkov – našich žiakov a rodičov.

**Sociálna výchova**

Veľkú pozornosť už od 1.ročníka venujeme rozvoju sociálnych zručností detí prostredníctvom **programu sociálnej výchovy Zippyho kamaráti, Kamaráti jabĺčka a Druhý krok,** pod vedením zaškolených učiteľov, školskej psychologičky a sociálnej pedagogičky.Našim cieľom je vytvárať dobré vzťahy v triednych kolektívoch a predchádzať nežiadúcim patologickým javom.

**Vyučovanie cudzích jazykov**

Ponúkame **rozšírené vyučovanie anglického jazyka s navýšenou dotáciou vyučovacích hodín** vo všetkých ročníkoch ZŠ. Od 1. ročníka základnej školy s využitím metódy CLIL (integrované vyučovanie cudzieho jazyka a vybraných nejazykových predmetov), ktorá žiakov motivuje a prináša radosť z učenia sa a TPR (metóda celkovej fyzickej odpovede), založená na zážitkovom učení spojenom s možnosťou pohybu.

V 3. a 4. ročníku zavádzame vlastný predmet **Angličtina hrou** s pokračovaním na 2. stupni ZŠ predmetom **Konverzácia** **v** **anglickom** **jazyku.** Žiaci budú mať možnosť prehlbovať svoje vedomosti, pripravovať sa na súťaže, olympiády cudzích jazykov, a učiť sa cudzí jazyk uplatňovať v reálnom živote. Budú nadväzovať medzinárodné partnerstvá s rovesníkmi z iných krajín, realizovať medzinárodné projekty...

Jazykovo zdatným žiakom ponúkame v 7. ročníku možnosť vybrať si ďalší cudzí jazyk – **nemecký.**

**Rozvoj logicko-matematických a informatických zručností**

budeme rozvíjať posilnením hodinovej dotácie predmetov matematika a informatika vo vybraných ročníkoch a zavedením predmetu **Robotika** v alternatíve s druhým cudzím jazykom od 7. ročníka ZŠ. Žiaci so záujmom o tento predmet získajú teoretické vedomosti a hlavne praktické zručnosti v oblasti programovania, potrebné pre život v informatickej spoločnosti.

**Rozvoj talentu, pracovných a manuálnych zručností**

ponúkame v predmete **Pracujeme radi.** Predmet je svojím obsahom zameraný na prípravu žiakov na odbory vyžadujúce praktické zručnosti – pestovateľské práce, technika, ale aj odbory s umeleckým zameraním – výroba keramiky. Obsah predmetu sa môže prispôsobiť potrebám a požiadavkám žiakov.

**Zmysluplnosť vyučovania**

priblížime žiakom v predmete **Bez** **aktovky**. Názov predmetu vystihuje jeho podstatu, pretože žiaci na vyučovaní v praktických cvičeniach, pozorovaniach, pokusoch a projektoch integrovanou formou aplikujú získané vedomosti z jednotlivých skupín prírodovedných, či spoločenskovedných predmetov.

Veríme, že si z našej ponuky vyberiete a v školskom roku 2022/2023 sa Vaše deti stanú žiakmi našej školy. Tešíme sa na Vás! ☺